Sugrįžtu
Sugrįžtų į tave, mano mūza baltoji!
Sugrįžtu...
Aš buvau ten, kur džiaugsmas, kur taurės putoja,
Kur pilna šviesos ir žiedų.
Aš mačiau kaip jaunystė svaigiam pokily juokės
Aistri ir nuoga.
Aš mačiau – tai jaunystė šypsodamos vyto
Po nakties uždanga.
Ir verkiau aš pamačius, kaip žūva jaunystė,
Kaip vysta žiedai.
Aš verkiau – ir mane mirtinai apkerėjo
Saldūs, saldūs nuodai.
„Tavo laimė ne čia, kur vainikai ir vynas,
Tavo kelias ne čia!
Ir klaikus, kaip bedugnė, ir skaidrus, kaip žvaigždynas,
Tavo kelias nakčia!
Ir išvydau – tai tu iš kalnų mane moji,
Mano motina tu!
Sugrįžtu į tave, mano mūza baltoji!
Sugrįžtu...

Nėris Salomėja
Eilėraščiai